เดินหน้าแก้ปัญหาลำไยภาคเหนือ วางแผนดูแลผลผลิตกว่า 1 ล้านตัน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะประธานคณะกรรมการพัฒนาและบริหารจัดการผลไม้ (Fruit Board) เปิดเผยว่า สถานการณ์ลำไยในปีนี้มีการคาดการณ์ผลผลิตจะมีปริมาณเพิ่มขึ้นจากปี 64 อยู่ที่ร้อยละ 20 มีผลผลิตในฤดูอยู่ที่ 812,818 ตัน นอกฤดู 259,746 ตัน ซึ่งรวมกว่า 1 ล้านตัน ภาคเหนือจะมีลำไยออกสู่ตลาดในเวลานี้เยอะที่สุด จะเริ่มออกสู่ตลาดตั้งแต่เดือนมิถุนายน – เดือนกันยายน โดยช่วงที่ให้ผลผลิตมากต้องเฝ้าระวัง คือ สัปดาห์ที่ 2 ของเดือนสิงหาคม ซึ่งตนได้สั่งการให้ฟรุ้ทบอร์ด ได้วางแผนรับมืออย่างเต็มที่ แต่เนื่องจากสถานการณ์โควิด -19 ในจีนยังไม่คลี่คลาย ทําให้เกิดปัญหาการปิดด่าน หรือจํากัดการเข้าออกในแต่ละวัน ทางจีนมีมาตรการที่เข้มงวดในการคัดกรองโควิด -19 ทําให้เกิดปัญหาตู้คอนเทนเนอร์ที่จะเดินทางไปยังประเทศจีนไม่เพียงพอ จึงไม่สามารถส่งออกลําไยไปจีนได้ ซึ่งความต้องการในจีนยังคงมีมาก แต่ติดปัญหาเรื่องระบบโลจิสติกส์จากไทยไปจีน นอกจากนั้น ในฤดูกาลที่ผ่านมายังมีลําไยอบแห้งค้างอยู่ในจีนเป็นจํานวนมาก เนื่องจากเป็นลําไยอบแห้งที่ไม่มีคุณภาพที่เกิดจากการใช้ลําไยที่แก่จัดในการอบแห้ง ซึ่งตลาดในจีนไม่ต้องการ จึงทําให้การรับซื้อลําไยอบแห้งลดลง ผู้ประกอบการจีนไม่สู้ราคาลําไยในฤดูของไทย เนื่องจากประเทศจีนก็สามารถผลิตลําไยคุณภาพราคาถูกได้ และลําไยไทยยังต้องเผชิญกับลําไยสีทองของเวียดนามที่มีราคาถูกกว่าลําไยสีทองในประเทศไทย ปัญหาโรงอบในไทย ยังไม่ได้มาตรฐาน จึงยืนยันว่าแม้จะเกิดปัญหาบ้างแต่ทางฟรุ้ทบอร์ดพร้อมที่จะผลักดันแนวทางต่างๆ เพื่อช่วยเหลือเกษตรกรชาวสวนลำไยอย่างเต็มที่